google/wiki40b huggingface dataset:
EFTAs overvåkningsorgan

Rettslig grunnlag

ESA er etablert i medhold av EØS-avtalens artikkel 108 med utfyllende bestemmelser i de etterfølgende artikler samt i Agreement between the EFTA States on the Establishment of a Surveillance Authority and a Court of Justice («Surveillance and Court Agreement»).

Oppgaver

ESAs hovedoppgaver består i gjennomførings-og håndhevingskontroll av EØS EFTA-statene. Gjennomføringskontroll betyr at ESA overvåker hvorvidt de relevante rettsakter (typisk forordninger og direktiver) som er inkorporert i EØS-avtalen ved beslutning av the EEA Joint Commitee, blir korrekt gjennomført i nasjonal lovgivning. Håndhevingskontroll betyr at ESA også kontrollerer håndhevelsen av EØS-avtalen. Slik kontroll skjer ofte som følge av klager fra utenforstående eller på eget initiativ.
Ved mistanke om brudd på EØS-avtalen, blir dette først undersøkt gjennom utveksling av informasjon mellom medlemslandet og ESA. Hvis ESA etter dette finner grunn til å åpne formell sak, blir dette gjort gjennom et formelt åpningsbrev («letter of formal notice»). Her formulerer ESA tvistegjenstanden og anførsler. Hvis det etter dette er grunn til å videre forfølge saken, sendes en grunngitt uttalelse («reasoned opinion») til den aktuelle stat hvor påstand og anførsler blir videre utdypet. Hvis medlemsstaten etter dette enda opprettholder sin etter ESAs mening EØS-stridige rettstilstand, tar ESA ut stevning for EFTA-domstolen hvor en rettslig prosedyre for å avgjøre tvistegjenstanden følger.
ESA håndhever også det generelle forbudet mot statsstøtte og vurderer nye og eksisterende støtteordninger opp mot EØS-reglene. ESA har myndighet til å kreve at støtte som er gitt i strid med reglene, skal betales tilbake.
Videre kontrollerer ESA at foretak med virksomhet i EFTA-statene følger konkurransereglene i EØS-avtalen. ESA kan etterforske mulige brudd, blant annet ved å gjennomføre uanmeldte kontrollbesøk, og kan ilegge bøter til foretak som har brutt konkurransereglene.
ESAs myndighet tilsvarer den kompetansen Europakommisjonen har til gjennomførings- og håndhevelseskontroll overfor EUs medlemsland. ESA og Kommisjonen har et nært samarbeid ettersom de to institusjonene overvåker gjennomføringen av de samme EØS-reglene i henholdsvis EFTA-landene og EU.

Organisasjon

ESA ledes av et kollegium som består av én representant fra hver av EØS EFTA-statene, oppnevnt for en periode på fire år. Alle bindende beslutninger fattes av kollegiet. Selv om kollegiets medlemmer er utnevnt av EFTA-statene, kan de ikke instrueres i utøvelsen av sitt embete. ESAs president siden 1. januar 2018 er Bente Angell-Hansen. 
Saksbehandlingen foregår i tre avdelinger: Internal Market Affairs Directorate (med ansvar for det indre marked), Competition & State Aid Directorate (med ansvar for konkurranse og statsstøtte) og Legal & Executive Affairs (som fører saker for EFTA-domstolen og har et veiledende juridisk ansvar). I tillegg finnes en administrativ avdeling. Utenom kollegiet har ESA i mai 2016 totalt 70 ansatte av 16 forskjellige nasjonaliteter.
12. november

Navnedag

Torkjell, Torkild og Tomine
Navnedagen er etter biskop Torkjell (Thorkild), biskop i Oslo, død 1248
Shagrat

Shagrat er en skikkelse fra J.R.R. Tolkiens Ringenes Herre. Han var kaptein i kommando av Urukhai på tårnet av Cirith Ungol, et utsiktstårn som voktet et forrædersk pass i Mordor.
Etter funnet av en bevisstløs Frodo nær Hutulas hule, satte Shagrat og Gorbag Frodo i det høyeste rommet i tårnet. Mens de to søkte gjennom Frodos ting, oppstod en krangel over den svært verdifulle mithril-skjorten. Krangelen som førte til en kamp mellom orkene og Urukhaiene i tårnet, der nesten alle orkene ble drept, og kulminerte i at Shagrat drepte den sårede Gorbag. Shagrat flyktet deretter med Frodos eiendeler, som senere ble fremvist av Saurons Munn som antatte bevis på at Frodo fremdeles satt i fangenskap.
Verdens vanndag

Verdens vanndag eller vannets dag er en FN-dag som markeres den 22. mars hvert år for å skape oppmerksomhet om mangel på rent drikkevann. Dagen ble først formelt foreslått i Agenda 21 fra FNs konferanse for miljø og utvikling i Rio de Janeiro i 1992 og deretter vedtatt av FNs generalforsamling samme år. Verdens vanndag har siden blitt markert årlig siden 1993.
Masahiko Nakagawa

Karriere

Masahiko Nakagawa startet sin profesjonelle karriere i Yokohama Flügels i 1992. Han har også spilt for Yokohama Marinos, Kyoto Purple Sanga og Nagoya Grampus Eight.
Against All Authority

Against All Authority (ofte forkorta -AAA-) er et DIY ska punk band, dannet i Miami, Florida i 1992.
Opprinnelig sto de selv for alt arbeid slik som plateinnspilling, konserbooking og til og med trykking av t-skjorter. Seinere signerte de for plateselskapet Hopeless Records, og ga ut All Fall Down i 1998.
Keith N. Allen

Biografi

Allen var fra Cook County i Illinois.
Under andre verdenskrig tjenestegjorde han som oberstløytnant i United States Army Air Force. Han var blant annet engasjert i trafikk mellom Storbritannia og Sverige, der nordmenn ble fløyet over til Storbritannia. I et oppdrag i juli 1944 brakte han med et V2-missil tilbake.
Fra juni til september 1944 ledet han tolv tokt med forsyninger av våpen, ammunisjon og matvarer til norske motstandsgrupper. På ett av disse toktene slapp Allens fly ut Knut Erik Moe og Anton Arild, som satte opp og opererte radiostasjonen «Aslaug» under bombingen av det tyske slagskipet «Tirpitz» i Altafjorden.
I september 1944 var han pilot i 1403d Base Unit. Den 20. september 1944 tok han av fra Leuchars i Skottland. Samtidige kilder omtaler at toktets mål var å slippe forsyninger til norske hjemmestyrker i Nord-Norge. I boken Usynlige soldater. Nordmenn i Secret Service forteller oppgis det at toktet slapp ut to norske Secret Intelligence Service-agenter, Torstein Raaby og Kaare Karlsen, slik at disse allerede 23. september kunne etablere radiostasjonen med kodenavnet «Delfin» i Kirkenes.
Over Norge fikk flyet problemer med den ene motoren, men klarte likevel å nå sitt mål og slippe lasten. Motoren tok deretter fyr. Ved tapet av motorkraft besluttet Allen at en tilbaketur over Nordsjøen ville være for risikabel og han satte derfor i stedet kurs for Sovjetunionen.
Ved forsøk på landing ved Murmansk kom flyet, uten at piloten var klar over det, inn over et sovjetiske slagskip. Flyet slo på alle lys og sendte ut internasjonalt nødsignal. Fra sovjetiske batterier kom det imidlertid ild, som slo ut flyets andre motor, påførte skader på venstre ror og vinge, samt satte flyet i brann. Allen beordret flyets besetning på fire om å forlate flyet i fallskjerm, men satte selv livet til før han klarte å følge etter, da flyet eksploderte. De fire øvrige returnerte senere til Storbritannia.
Allen ble i statsråd 9. mars 1945 tildelt Krigskorset med sverd «for fremrakende innsats for Norges sak under krigen.» Han ble etter sin død også tildelt USAs Distinguished Service Cross.
Menneskehetens vugge

Funn-historikk

Robert Broom fant i 1935 det første ape-menneske-fossilet ved Sterkfontein, og begynte systematiske utgravninger. I 1938 fant den unge skoleeleven Gert Terrblanche fragmenter av et kranium, og viste det til Raymond Dart. Fragmentene ble senere identifisert som Paranthropus robustus. Samme år ble det også funnet en tann av et apemenneske i Coppers Cave mellom Kromdraai og Sterkfontein. 1948 identifiserte Broom de første hominide fragmentene fra Swartkrans. I 1954 begynte Charles Kimberlin Brain sitt arbeide i området, et arbeid som skulle strekke seg over mer enn tretti år og omfatte det nest største funnet av hominidfragmenter. Den eldste kjente bruk av ild – i kontrollerte former – ble også oppdaget her, og datert som 1 mill. år gamle.
Phillip V. Tobias begynte sin utgravninger i Sterkfontein i 1966, og arbeidet pågår fremdeles. I 1991 oppdaget Lee Berger, for første gang på 48 år, et nytt funnsted – ved Gladysvale. Andre Keyser fant fossiler ved Drimolen i 1994, og i 1997 fant Kevin Kuykendall og Colin Menter fra University of Witwatersrand to fossile tenner ved Gondolin. Samme år fant Ronald J. Clarke et nesten komplett skjelett av en Australopithecus kalt Little Foot. Funnet ble først datert til 3,3 mill. år gammelt, men er senere justert til 2,5 mill. år gammelt. I 2001 fant Steve Churchill og Lee Berger levninger etter tidlige moderne mennesker ved Plovers Lake.

Grottene

I alt er det gjort funn av fossiler i mer enn 30 grotter i området.
Hominidae er funnet i dolomittiske huler, og fossilene er innkapslet i en blanding av kalkstein og andre sedimenter. Det er sannsynlig at hominidae har levd over store deler av Afrika, men fossilene er bare funnet på steder hvor bevaringsvilkårene har vært gunstige.
I desember 2005 ble det åpnet et informasjonssenter i Maropeng.
Regjeringskrisen i Italia 2008

Romano Prodi tapte den 24. januar 2008 et tillitsvotum i senatet. 161 medlemmer av senatet stemte mot Prodis sentrum-venstre-regjering, mens 156 stemte for. Prodis regjering har på bare 20 måneder overlevd 31 slike voteringer i nasjonalforsamlingen.

Bakgrunn

Krisen startet etter at det lille partiet Popolari UDEUR annonserte at partiet trakk sin støtte til regjeringen. UDEURs leder, Clemente Mastella gikk av som justisminister etter at det ble kjent at det var utstedt arrestordre mot kona hans i forbindelse med en korrupsjonsetterforskning. Det ble senere kjent at også justisministeren er under etterforskning. Begge hevder at de er uskyldige. Mastella trakk tilbake støtten til Prodis regjering fordi han mente at regjeringskollegiet ikke hadde støttet ham i det han omtaler som en svertekampanje mot ham. Etter dette ble det avholdt en avstemning om regjeringen i de to kamrene i Italias parlament. Den 23. januar vant Prodi avstemningen i deputertkammeret. Dagen etter tapte han imidlertid altså en tilsvarende avstemning i senatet.
Prodi måtte deretter ta konsekvensene av dette og levere regjeringens avskjedssøknad. President Giorgio Napolitano holdt deretter krisesamtaler med de politiske ledere. Samtalene tok også for seg endringer i de italienske valglovene, for å sikre at små partier ikke skulle  få for stor makt i parlamentet.
I slutten av januar ba Napolitano sentrums-venstre politikeren Franco Marini om å danne en midlertidig regjering for å reformere valglovene i landet, men etter fire dager med mislykkede sonderinger ga han opp forsøket etter at opposisjonsleder Silvio Berlusconi sa nei til å delta i en overgangsregjering. 6. februar oppløste Napolitano parlamentet og lyste ut nyvalg 13-14. april.
Big tent

Big tent (engelsk for «stort telt»), også kalt catch-all (engelsk for «favn alle»), er innen politikk et parti eller en organisasjon som søker å tiltrekke seg personer med et mangfold av ståsteder og dermed ha en bredere appell. Dette gjøres ved at organisasjonen fokuserer på et mer begrenset antall saker eller politiske mål, et minste felles multiplum, samtidig som organisasjonen fremstår samlende og inkluderende for personer som støtter disse målene uavhengig av hvilket ståsted eller meninger de har i andre spørsmål. Big tent-tilnærmingen er utpreget pragmatisk og står i motsetning til en mer ideologisk streng tilnærming der partier eller organisasjoner hovedsakelig appellerer til personer som har et felles ideologisk ståsted. Eksempler på politiske partier som er utpregede big tent-partier er Det demokratiske parti i USA, CDU i Tyskland og Canadas liberale parti; slike partier har ofte støtte av opp i mot halvparten av velgerne. Big tent-tilnærmingen er også en av to vanlige tilnærminger for andre typer politiske organisasjoner, spesielt tverrpolitiske organisasjoner, ved siden av en mer ideologisk eller partipolitisk tilnærming. Big tent og catch-all er engelskspråklige statsvitenskapelige faglige begreper, men har blitt tatt opp i en rekke andre språk.
Skrømt

Skrømt er i norsk folketradisjon betegnelsen på noe uspesifisert overnaturlig. Når folk opplever noe de ikke kan forklare på naturlig vis, kan det kalles skrømt. Den folkloristiske fagtermen for skrømt er numen, et latinsk begrep som egentlig betyr «magisk» eller «guddommelig kraft». 
I utviklingen av en fortelling kan en skrømtopplevelse bli tolket og bli til fortellingen om et møte med et tradisjonelt overnaturlig vesen.
Siegfried Böhm

Bakgrunn

Siegfried Böhm ble født inn i en arbeiderfamilie, var fra 1947 medlem av Freie Deutsche Jugend fra 1947 og fra 1948 av SED. Han studerte ved daværende Karl Marx-universitetet i Leipzig fra 1954 til 1958.

Økonomisk liberalisering

Siegfried Böhm var fra 1963 leder av avdelingen for planlegging og finanser i SEDs sentralkomite og talsmann for  Det nye økonomisk systemet for planlegging og ledelse i DDR (Neue Ökonomische System der Planung und Leitung der Volkswirtschaft (NÖS eller NÖSPL)). NÖS inneholdt elementer av tillemping til et markedsøkonomisk system. Blant annet skulle bedriftenes produksjonsmidler balanseføres til dagens og ikke en bestemt historisk verdi, investeringer skulle ikke være statsstyrte, men foretas av bedriftsøkonomiske samfunnsøkonomiske hensyn, bedriftene skulle i noen utstrekning selv bestemme hva de skulle produsere og ledelsen kunne premieres etter oppnådd resultat. Reformene ble ikke gjennomført, idet de ble motarbeidet av konservative kommunister, blant andre den senere statsleder Erich Honecker.

Finansminister og myteomspunnet død

I 1960 overtok Böhm som DDRs finansminister, en stilling han holdt helt til sin død. Han ble i 1980 funnet skutt sammen med sin kone og hans død ble den gang og siden, registrert som selvmord.  Etterforskningen ble foretatt av Stasi, som kom til at Böhms hustru hadde skutt sin mann med hans tjenestevåpen, fordi han skulle ha planlagt å forlate familien. Så skulle hun ha skutt seg selv. Familien Böhm betvilte dette. Andre har knyttet Böhms død til DDR-ledelsens angivelige drapskommando. Som motiv for et slikt drap er det vist til at Siegfried Böhm var i strid med DDRs politbyrå, som følge av hans kritikk av en utbredt illegal gull- og valutahandel i DDR.
Frederik M. B. Steen

Liv

Han var sønn av sorenskriver John Svaboe Steen og bror av statsminister Johannes Steen. Han gikk på skole i Bergen, ble student i 1853, cand. jur. i 1858 og var sorenskriverfullmektig i Jæren og Dalane fra 1862 til 1864. Fra 1864 var han overrettssakfører i Bergen, og fra 1871 politifullmektig i samme by. I 1880 ble han utnevnt til sorenskriver i Sunnfjord. Fra 1899 fra han justissekretær i Bergen.
Fra 1877 til 1879 var Steen konstituert amtmann i Søndre Bergenhus amt. Han var medlem av bystyret i Bergen fra 1873 til 1875 og 3. representant fra Bergen på Stortinget 1880–1882. Steen var høyremann.
Ved sin død etterlot han seg lokalhistoriske opptegnelser om Sunnfjord. I skoletiden var han venn av Ernst Sars. De gjenopptok vennskapet på 1880-tallet, da Sars ofte besøkte Steen på skrivergården i Førde. De førte også en brevveksling som varte helt til Steens død.

Utmerkelser

Han ble utnevnt til ridder av St. Olavs Orden.
Qatar under VM i friidrett 2017

Resultater

(Q, q – Kvalifisert, NM – intet gyldig resultat, SB – sesongbeste)
Aleksis Kivi-prisen

Aleksis Kivi-prisen, er en finsk litteraturpris som er blitt delt ut siden 1936. Fra begynnelsen ble prisen delt ut hvert år, men fra 1968 ble det annethvert år og fra 1978 ble det økt til hvert tredje år. I 2005 var prissummen på 14 700 euro. I 2017 var prisbeløpet på 25 000 euro.
Prisen har navn etter den finske forfatteren Aleksis Kivi, som med Sju brødre skrev verket som regnes som tidenes første finskspråklige roman og som Finlands nasjonalroman.
Risnefjorden

Risnefjorden er en fjordarm i ytre del av Sognefjorden i Gulen kommune i Sogn og Fjordane. Fjorden strekker seg omtrent seks kilometer sørover fra fjordåpningen, som ligger mot nord.
Langs østsiden av fjorden ligger Europavei 39, som går til Ytre Oppedal, hvorfra det går ferge over Sognefjorden til Lavik. På vestsiden ligger Fv 1. 
I april 1945 ble skipet «Inger Seks», som var rekvirert av de tyske okkupasjonsstyrkene i Norge, senket av britiske fly mens det lå i Risnefjorden.
Luguelín Santos

Karriere

Ved Junior-CAC-mesterskapet i friidrett 2010 fikk han to medaljer. Individuelt fikk han sølv på 400 meter, bak veneuelanske Omar Longart, og i tillegg fikk det dominikanske laget bronse på 4 x 400 meter stafett. I tillegg til Santos deltok Josue Beltre, Juan Pablo Martínez og Joel Mejía på stafettlaget. Senere samme år vant han gull på 400 meter ved Ungdoms-OL, med tiden 47,11. Han deltok også ved junior-VM i friidrett i Moncton, der han kom på sjetteplass på 400 meter. 
I 2011 vant han to sølvmedaljer ved de Panamerikanske leker i Mexico. Han fikk sølv på 400 meter, bak Nery Brenes, med tiden 44,71, som var ny dominikansk rekord på distansen. På 4 x 400 meter stafett satte det dominikanske laget også nasjonal rekord, med 3:00,44, og fikk sølv. Cuba vant denne stafetten. 
Ved VM i friidrett innendørs 2012 ble han slått ut i semifinalen. I juni deltok han ved det Iberoamerikanske mesterskapet i friidrett i Barcelona, der han var med på det dominikanske stafettlaget som fikk bronse på 4 x 400 meter. Ved junior-VM i friidrett i juli vant han 400 meter, foran Arman Hall fra USA. 
Han deltok også ved sommer-OL 2012 i London. Her vant han sitt kvalifiseringsheat (45,04) og semifinale (44,78), og endte på andreplass i finalen, med tiden 44,84. Gullet gikk til Kirani James, som løp på årsbeste i verden med 43,94 sekunder.
Will Kane

Will Kane er en fiktiv figur i westernfilmen Sheriffen (1952), spilt av Gary Cooper. Figuren har siden blitt spilt av Lee Majors i oppfølgeren High Noon, Part II: The Return of Will Kane (1980) og av Tom Skerritt i nyinnspillingen High Noon (2000). Begge var TV-filmer.
Will Kane er en sheriff som skal gifte seg med kvekeren Amy (Grace Kelly). Rett etter bryllupet kommer telegrafisten og rapporterer at en gammel kriminell ved navn Frank Miller er kommet for å drepe sheriffen. Kane hadde for lenge siden dømt ham til å henges, men det ble gjort om til livstid, og så greide han å rømme. Først rømmer Kane og Amy av gårde etter oppfordring fra de andre i byen, men plutselig ombestemmer sheriffen seg og sier at han ikke vil være feig, og drar tilbake. Alle sier at han bør reise, men han vil ikke dra før Miller er død, sier han. Will Kane har blitt en av Coopers mest kjente filmroller. Han vant også en Oscar for rolleskildringen.
Det amerikanske filminstituttet (AFI) har kåret Will Kane til filmhistoriens 5. beste helteskikkelse.
Stattholdere i Norge

Stattholder (svensk: ståthållare, riksståthållare) (fra tysk Statthalter, «stedfortreder», dansk skrivemåte Statholder), er en person som på kongens vegne leder en del av et rike, eller typisk et lydrike. Tittelen ble i perioder brukt om kongens stedfortredere i Norge både under unionen med Danmark og under unionen mellom Norge og Sverige. Ordet er lånt fra nederlandsk stadhouder eller tysk Statthalter.

Union med Danmark

Stattholderposisjonen eksisterte allerede under den dansk-norske union. Embetet som stattholder i Norge ble opprettet i 1572 og var med enkelte avbrudd besatt til 1771.
Stattholderen var normalt samtidig lensherre over Akershus, og han var ifølge tradisjonell oppfatning også den høyeste myndighet i Norge. Men sammenlignet med andre lensherrer og (etter 1660) amtmenn synes han å ha vært den første blant likemenn snarere enn en overordnet. Stattholderembetets innflytelse varierte imidlertid med innehaverne. Det er flere opphold i kontinuiteten i stattholderembetet. Det kan delvis forklares med at oppgavene i embetet var færre i de tidligste tidene, og at det derfor var mindre behov for en kontinuerlig «jourhavende». Dessuten kunne Kongen avvente utnevnelse, eller nedlegge embetet, dersom han syntes det tjente ham bedre å ikke ha en selvstendig, pro-norsk aktør i Norge.
Embetet ble gjenopprettet i 1809 med prins Christian August i rollen. Grunnen til at embetet ble gjenopprettet var at forbindelsen med hovedstaden København var brutt på grunn Napoleonskrigene.
Stattholderen har etterlatt seg fyldige arkiver, se stattholderarkivet.

Union med Sverige

Statholder eller Vice-Konge var under første del av unionen mellom Sverige og Norge (1814–1905) navnet på stillingen som leder for den norske regjering og øverstkommanderende for det norske forsvar når monarken selv ikke inntok denne posisjonen. Embetet ble opprettet da den reviderte norske grunnloven av 4. november 1814 trådte i kraft. Paragraf 12, 13 og 15 bestemte at en stattholder kunne bli utnevnt. Stattholderen skulle bo i Christiania (nå Oslo) og lede den norske regjering når kongen var fraværende (i Stockholm). I korte perioder fungerte kronprinsene som visekonger.
Embetet var besatt av svensker fra 1814 til 1829. Protester førte til at den sto ubesatt til 1836, da Herman Wedel Jarlsberg som den første nordmann inntok stillingen. Han ble etterfulgt i 1841 av Severin Løvenskiold, men embetet sto ubesatt fra 1856 til det ble formelt avskaffet i 1873.
Norske krav om at det måtte fjernes helt var bakgrunnen for stattholderstriden i 1850- og 60-årene. Stortinget innstilte på nedleggelse i 1859, men Oscar I nektet sanksjon. Etterfølgeren Karl IV var velvillig innstilt til å avskaffe «lydrikemerket», men ble under svensk press tvunget til å nekte sanksjon. Dette ga opphav til den første alvorlige konflikten i unionen, og den utløste en regjeringskrise i Norge. Konflikten, som hadde bakgrunn i statenes ulike oppfatning av unionsvilkårene, ble stadig mer tilspisset og endte med unionsoppløsningen i 1905. Det var først i 1873 at kong Oscar II sanksjonerte Stortingets vedtak om å nedlegge embetet.
Tsjokvefolket

Tsjokvefolket (engelsk: Chokwe/Tchokwe) er en etnisk folkegruppe i Sentral-Afrika. Deres forfedre kan kanskje bli sporet til ambundufolket (nordlige mbundufolk) i Angola og mbutifolket (Bambuti) langs Kongoelven. Store grupper tsjokveere bor i dag i Angola, Zambia og Kongo. Deres språk er vanligvis referert til som tsjokvespråk, et bantuspråk. Mange snakker også de offisielle språkene i deres land: engelsk i Zambia, fransk i Kongo, og portugisisk (som første eller annet språk) i Angola.

Historie

Tsjokvefolket var en gang den ene av tolv stammer innenfor det store Lundariket på 1600- og 1700-tallets Angola. De ble uavhengige da de nektet å fortsette å betale tributt til lundaherskeren. Deres vellykte handel og rikholdige ressurser førte til at de ble en av de rikeste folkegrupper i Angola. Ved 1900 hadde tsjokvefolket erobret og oppløst hele Lundariket ved å benytte skytevåpen de hadde skaffet seg fra handel med Ovimbundu. Deres språk og innflytelse begynte deretter å dominere nordøstlige Angola og ble spredt blant lundafolkene.
Portugiserne hadde bortimot ingen kontakt med tsjokvefolket før på 1930-tallet da tsjokvefolket handlet voks, gummi og elfenbein. Portugiserne sørget deretter for raskt å avslutte tsjokvefolkets dominans i regionen.
Uwe Rahn

Landslaget

Uwe Rahn spilte 14 landskamper for Tysklands herrelandslag. Han ble tatt ut i Tysklands tropp til Fotball under Sommer-OL 1984 og VM i fotball 1986.
Bue (musikk)

Bue er i musikknotasjon en buet strek med variabel betydning.
Buer brukes blant annet for å angi at to eller flere noter skal bindes sammen til en samlet verdi (bindebue); at de noter som er bundet sammen, skal utføres legato (legatobue); på hvilken måte notene skal betones (betoningsbue); rekkevidden av en musikalsk setning (fraseringsbue); at flere toner skal synges på en stavelse (sløyfebue).